Det Økonomiske og Sociale Udvalgs udtalelse om "Kommissionens forslag til Rådets forordning om oprettelse af et fællesforetagende GALILEO"

(2002/C 48/08)

Rådet for Den Europæiske Union besluttede den 5. juli 2001 under henvisning til EF-traktatens artikel 172 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Giannino Bernabei til ordfører. Sektionen vedtog sin udtalelse den 6. november 2001.

Det Økonomiske og Sociale Udvalg vedtog på sin 386. plenarforsamling af 28. og 29. november 2001, mødet den 28. november 2001, med 107 stemmer for og 4 hverken for eller imod, følgende udtalelse.

1. Henstillinger fra Det Økonomiske og Sociale Udvalg

På baggrund af følgende betragtninger:

- det europæiske satellitbaserede radionavigationssystem, GALILEO, som forvaltes af civile myndigheder, har stor betydning med hensyn til såvel det fremtidige verdensomspændende satellitbaserede navigations- og positionsbestemmelsessystem som udbuddet af teknologisk avancerede tjenester til erhvervslivet, virksomhederne, borgerne og det europæiske samfund, der har til formål at gøre EU-systemet konkurrencedygtigt på verdensplan;

- det er nødvendigt hurtigt at vedtage en fælles strategi med et veldefineret mandat og en solid udviklingsplatform, som tager højde for både civile og militære aspekter og kan sikre en overordnet tilgang til alle elementer og tjenester i systemet, hvilket ØSU enstemmigt understregede i sin udtalelse(1) af 12.9.2001;

- som det også blev fremhævet i ovennævnte udtalelse, er det nødvendigt, at der hurtigt "oprettes et 'fællesforetagende' i henhold til EF-traktatens artikel 171, og at der efterfølgende oprettes et europæisk GALILEO-agentur" med den mest hensigtsmæssige udformning, og at fristerne samtidig fremskyndes bl.a. i lyset af de sikkerhedsspørgsmål, som den nuværende verdenssituation har sat øverst på dagsordenen;

- ud fra såvel en teknisk som en finansiel synsvinkel er det nødvendigt lige fra starten at inddrage den private sektor i udviklingen og udnyttelsen af GALILEO-systemet ved hjælp af en "befordringsvirksomhed for GALILEO", som skal følge op på de forpligtelser, der blev indgået med aftalememorandummet af marts 2001, og som skal sikre fortsat støtte i udviklings- og valideringsfasen samt føre en systematisk og fortløbende oplysningskampagne om GALILEO-systemet og dets anvendelsesmuligheder begyndende med dem, der allerede er operative via EGNOS.

henstiller Det Økonomiske og Sociale Udvalg, at Europa-Parlamentet og Kommissionen:

- hurtigst muligt og inden udgangen af 2001 opretter et fællesforetagende i henhold til artikel 171 i traktaten om oprettelse af Det Europæiske Fællesskab;

- opretter fællesforetagendet som et smidigt, let og tidsbegrænset offentligt organ og ændrer i sammensætningen af det finansielle grundlag for det kommende fællesforetagende ved kun at tillade indskud af offentlige midler, for derved at undgå, at inddragelse af private finansieringsmidler kunne give anledning til interessekonflikter ved tildelingen af ordrer efter udbudsproceduren;

- sikrer muligheden for at yde bidrag i form af naturalier, som f.eks. hardware og software, til fællesforetagendet, således at man kan tilgodese de vilkår for finansiel deltagelse, der gælder for de enkelte medlemmer af fællesforetagendet, og især for Det Europæiske Rumagentur;

- støtter fællesforetagendet ved umiddelbart efter dets oprettelse at etablere en befordringsvirksomhed for GALILEO med deltagelse af såvel offentlige som private midler, herunder de private midler, der er omtalt i aftalememorandummet, og garanterer, at denne virksomhed gradvist skal overgå til at være fortrinsvis privat ejet ved udgangen af udviklings- og valideringsfasen;

- sørger for at oprette to fælles organer for fællesforetagendet og befordringsvirksomheden for GALILEO: et institutionelt styringsforum og et organ for sikkerhed og beskyttelse af privatlivets fred;

- allerede nu forbereder en anden juridisk struktur til brug efter udløbet af udviklings- og valideringsfasen, og hvis grundlag skal fastlægges af fællesforetagendet og kunne tage form af enten et europæisk agentur eller et europæisk selskab;

- sørger for, at EU og Det Europæiske Rumagentur sideløbende med oprettelsen af fællesforetagendet og befordringsvirksomheden for GALILEO lancerer en fælles strategisk plan for udviklingen på europæisk plan, der fastlægger en overordnet ramme for politikker, redskaber, aktioner og ressourcer til gennemførelsen af det verdensomspændende satellitnavigationssystem og de dertil knyttede applikationer.

2. Indledning

2.1. Kommissionen foreslår en forordning, som sigter mod at etablere et fællesforetagende GALILEO i henhold til EF-traktatens artikel 171, der tillader etableringen af fællesforetagender med henblik på forskning og udvikling. Det foreslåede fællesforetagende har tre hovedformål:

- gennemførelse af udviklingsfasen og forberedelse af etablerings- og ibrugtagningsfasen;

- iværksættelse af de nødvendige forsknings- og udviklingsaktiviteter via Den Europæiske Rumorganisation og koordinering af de nationale aktioner;

- indsamling af de nødvendige offentlige og private midler.

2.1.1. Ifølge Kommissionens forslag til vedtægter er Kommissionen, Den Europæiske Rumorganisation og private aktører direkte medlemmer af fællesforetagendet, der skal forvalte udbud af kontrakter i forbindelse med gennemførelse af programmets udviklingsfase.

2.2. ØSU har lagt særlig vægt på GALILEO-programmet og udarbejdet en initiativudtalelse herom, som det vedtog enstemmigt den 12. september 2001.

2.3. I nævnte initiativudtalelse(2) understregede ØSU, at der er behov for en fælles, ensartet strategi for satellitkommunikation for at kunne udvikle en overordnet tilgang til alle elementer og tjenester i systemet, som rækker langt videre end blot en teknisk mekanisme til satellitbaseret positionsbestemmelse og navigation. Denne strategi skal integreres i et helhedssyn, som omfatter både de civile og militære aspekter og dækker de forskellige politiske ansvarsområder, der varetages af Kommissionen, WEU (Den Vesteuropæiske Union) og Rådets sekretariat for den fælles udenrigs- og sikkerhedspolitik.

2.4. ØSU mener, at strategien først og fremmest skal sigte mod:

- at der inden udgangen af 2001 oprettes et "fællesforetagende" i henhold til EF-traktatens artikel 171, og at der efterfølgende oprettes et europæisk GALILEO-agentur, som bør baseres på fire søjler: et institutionelt forum, et organ for sikkerhed og beskyttelse af privatlivets fred, et reguleringsorgan og et driftsorgan;

- at der udarbejdes standarder efter den "nye metode" i EU for udbuddet af tjenester, og at man kortlægger de aktiviteter, GALILEO-systemet vil generere;

- at der iværksættes passende foranstaltninger for at sikre borgerne såvel fuld sikkerhed som beskyttelse af privatlivets fred og retten til diskretion og fortrolighed;

- at der sideløbende med iværksættelsen af fællesforetagendet tilvejebringes en markedsføringsstruktur i form af en "befordringsvirksomhed for GALILEO", at der lanceres en oplysningskampagne, så man kan sikre størst mulig accept og opbakning blandt de forskellige økonomiske og sociale grupper og den brede offentlighed som sådan; der er tale om avanceret teknologi på verdensplan, som vil blive målt på, om det kan indgå i samspil/konkurrence med de allerede eksisterende systemer, GPS og GLONASS;

- at man fremskynder overgangen fra udviklings- og afprøvningsfasen til opsendelsesfasen og den efterfølgende ibrugtagning og drift gennem integrering af EGNOS(3), så man kan muliggøre en tidligere anvendelse af visse moduler og dermed umiddelbart vise "produktets kvaliteter" og gøre publikum fortroligt med det;

- at der sigtes mod samarbejde og fuld interoperabilitet med GLONASS og GPS og de fremtidige generationer af disse systemer, og at de frekvensbånd, der er allokeret til GALILEO, bekræftes på Verdensradiokonferencen i 2003.

3. Generelle bemærkninger

3.1. Kommissionens forslag til Rådets forordning om oprettelse af et fællesforetagende GALILEO må bifaldes som et vigtigt skridt til at sikre, at det europæiske GALILEO-system får en struktureret konkurrencevirkning, som kan garantere de civilt forvaltede tjenesters uafhængighed og integritet.

3.2. Når GALILEO-programmet og de dertil knyttede tjenester er blevet indarbejdet i den ovennævnte nødvendige strategi, vil de på verdensplan utvivlsomt kunne bidrage til at sikre alle borgere velfærd i kraft af en bedre livskvalitet og personlighedsudvikling samt øget sikkerhed og beskyttelse af privatlivets fred for den enkelte borger. Derudover vil de fremme oprettelsen af nye virksomheder, nye innovative tjenester, nye fag og større økonomisk og social samhørighed.

3.3. ØSU mener, at det er nødvendigt at søsætte en fælles strategisk plan for udviklingen på europæisk plan, som skal omfatte faste strukturer og forløb samt markedsførings- og støtteaktioner til fremme af GALILEO-systemets synlighed i overensstemmelse med strategisk-politiske, sikkerhedsmæssige og markedsmæssige hensyn i EU. Ud fra denne synsvinkel mener ØSU derfor, at det er nødvendigt, men ikke tilstrækkeligt at etablere det fællesforetagende, der foreslås af Kommissionen, der ser ud til at prøve at imødekomme modstridende krav og ønsker.

3.4. Hvis etableringen af fællesforetagendet ikke ledsages af andre sideløbende og samtidige aktioner, vil man efter ØSU's mening ikke kunne sikre, at projektet lykkes, når man tænker på, hvor meget der står på spil. Man skal ikke alene udvikle et konkurrencedygtigt, stærkt innovativt satellitbaseret navigations- og positionsbestemmelsessystem, der fuldt ud er under europæisk, civil kontrol, systemet skal også kunne indgå i et samspil med andre navigations- og positionsbestemmelsessystemer, der er særdeles konkurrencedygtige, og hvis produkter allerede i vidt omfang er afprøvet og markedsført på verdensplan.

3.5. ØSU mener, at man sideløbende med fællesforetagendet skal planlægge følgende tiltag til gennemførelse umiddelbart efter dets etablering:

- oprettelse af en befordringsvirksomhed for GALILEO med både offentlig og privat deltagelse, eventuelt med anvendelse af de 200 millioner euro, der nævnes i aftalememorandummet. Denne virksomhed bør ved udgangen af udviklingsfasen for GALILEO-systemet gradvist overgå til primært at være ejet af de private investorer;

- oprettelse af to fællesstrukturer for fællesforetagendet og befordringsvirksomheden: et institutionelt styringsforum, som skal være åbent for både de offentlige og private medlemmer, og et organ for sikkerhed og beskyttelse af privatlivets fred for at sikre overholdelse af kravene om gennemsigtighed, sikkerhed og beskyttelse af borgerne.

3.6. Efter ØSU's mening bør det allerede på nuværende tidspunkt fastlægges, at der ved opløsningen af fællesforetagendet etableres en struktur i form af et europæisk GALILEO-agentur eller et europæisk GALILEO-selskab. ØSU mener nemlig, at det vil være til skade for GALILEO's forretningsperspektiver, hvis man ikke fastlægger, hvilken form for juridisk enhed der skal stå for såvel etablerings- og ibrugtagningsfasen som driftsfasen, da man dermed sender et forkert signal om usikkerhed omkring et projekt, der konsekvent skal fremmes ved at fremhæve de positive aspekter.

3.7. Befordringsvirksomheden for GALILEO er nødvendig for fuldt ud at kunne inddrage de private investorer såvel teknisk som finansielt i udformningen af GALILEO-systemet og dets endelige applikationer uden at løbe ind i eventuelle interessekonflikter. Befordringsvirksomheden skal endvidere spille en nøglerolle i oplysningskampagnen om GALILEO-systemet, om dets tekniske kvaliteter, dets anvendelsesmuligheder i erhvervs- og samfundsmæssig sammenhæng, samt dets anvendelse i kombination med mobile kommunikationssystemer, med GRID(4)-systemerne og de øvrige eksisterende jord- og satellitbaserede net i en multifunktionel ramme.

3.8. På grund af de frister, man har fastsat for den tekniske overgang fra udviklings- og valideringsfasen (2004) til etablerings- og ibrugtagningsfasen (2007) og endelig til driftsfasen (2008), er det nødvendigt, at man sideløbende med en massiv informations- og kommunikationskampagne over for operatørerne og offentligheden fremmer udviklingen af successive moduler med begrænsede applikationer ved hjælp af EGNOS-systemet, især til brug for luftfarten.

4. Særlige bemærkninger

4.1. ØSU er enig i, at fællesforetagendets formål skal være at sikre en fælles forvaltning af GALILEO. Det skal udelukkende finansieres ved hjælp af offentlige midler, også i form af andet end penge, f.eks. hardware og/eller software, og det er nødvendigt at tildele det status som juridisk person, så det kan indgå kontrakter og iværksætte alle nødvendige aktioner for at gennemføre udviklings- og valideringsfasen samt fastsætte betingelserne for oprettelsen af Det Europæiske Agentur/Det Europæiske Selskab.

4.1.1. Efter ØSU's mening bør fællesforetagendet have en smidig og let struktur, som passer til dets funktion og tidsbegrænsede levetid, og det bør derfor lade udviklingen af den hard- og software, der er nødvendig for gennemførelsen af udviklings- og valideringsfasen, hvile på kontrakter med tredjemand og på de direkte indskud i form af naturalier, så man undgår den stivhed, der tidligere har skabt en del problemer for det fællesforetagende, der er oprettet i relation til EURATOM.

4.1.2. Hvad angår beskatningsordning, skal det land, der vælges som hovedsæde for fællesforetagendet GALILEO, garantere, at alle transaktioner under fællesforetagendet er fritaget for moms.

4.2. ØSU foreslår, at betragtning nr. 12 ændres som følger: "Det Europæiske Råd i Stockholm bemærkede, at den private sektor er parat til at supplere de offentlige budgetter i udviklingsfasen. Repræsentanterne for de vigtigste berørte erhvervsgrene ... i form af tegning af andele i fællesforetagendets kapital eller under enhver anden form som f.eks. den kommende befordringsvirksomhed for GALILEO til et samlet beløb på 200 millioner euro".

4.3. Betragtning nr. 14 bør ændres som følger: "Fællesforetagendets hovedopgave vil blive at ... ved at samle de offentlige midler til programmet i form af direkte overførsler af kapital eller naturalier; desuden vil det give mulighed for at sikre forvaltningen af vigtige demonstrationsprojekter -".

4.4. ØSU foreslår at tilføje følgende to betragtninger:

(15) Fællesforetagendet skal støttes af en befordringsvirksomhed for GALILEO, i hvilken deltager såvel offentlige som private investorer i overensstemmelse med aftalememorandummet. Fællesforetagendets forretningsudvalg skal udvikle et system til beregning og dokumentering af omkostningerne og fastlægge systemer for udbygning, udvikling, styrkelse og vedligeholdelse af GALILEO-systemet. Befordringsvirksomheden skal iværksætte en permanent oplysningskampagne til fremme af GALILEO-systemet over for potentielle operatører og brugere samt over for offentligheden.

(16) Fællesforetagendet og befordringsvirksomheden for GALILEO opretter efterfølgende med henblik på indbyrdes koordinering to fælles rådgivende organer under forsæde af Kommissionen, dvs. et institutionelt styringsforum, der er åbent for de berørte offentlige og private medlemmer, og et organ til beskyttelse af privatlivets fred for at sikre overholdelse af kravene om gennemsigtighed, sikkerhed og beskyttelse af borgerne.

4.5. Bilaget - Vedtægter for fællesforetagendet GALILEO - artikel 1

4.5.1. Det andet afsnit i punkt 3b bør slettes, da de bidrag i penge og i naturalier, som virksomhederne har tegnet sig for, skal gå til befordringsvirksomheden for GALILEO og ikke fællesforetagendet, der skal blive ved med at være 100 % offentligt ejet.

4.5.2. Punkt 4, 3. afsnit bør derfor slutte med "inden udløbet af en frist på 30 dage", og den efterfølgende sætning "De private virksomheder skal kun tegne henholdsvis ... inden den 31. december 2002" bør udgå.

4.6. Bilaget - artikel 2

4.6.1. Punkt 3, 1.led, andet punktum ændres som følger:

- "det skal sikre, at de private virksomheder, der har deltaget i befordringsvirksomheden for GALILEO, får en proportionelt beregnet forkøbsret i forbindelse med opnåelse af medlemskab af den enhed, som skal forestå etablerings- og ibrugtagningsfasen og driftsfasen for navigationssystemet."

4.6.2. Der tilføjes et tredje led til punkt 3:

- "det forbereder og udvikler en systematisk, vedvarende informations- og kommunikationskampagne for at oplyse operatørerne om udviklingen af successive moduler med begrænsede, men vigtige applikationer."

4.6.3. Endvidere tilføjes der et nyt punkt 4 med følgende ordlyd:

"4. 'i udførelsen af de opgaver, der er beskrevet ovenfor i punkt 1, 2 og 3, bistås fællesforetagendet af to rådgivende organer, som det deler med den kommende befordringsvirksomhed for GALILEO, dvs. først og fremmest af et institutionelt styringsforum og af et organ for sikkerhed og beskyttelse af privatlivets fred for at sikre overholdelse af kravene om gennemsigtighed, sikkerhed og beskyttelse af borgerne.'"

4.7. Bilaget - artikel 7

4.7.1. Artikel 7, punkt 2 ændres som følger:

"2. Bestyrelsen kan anmode om udtalelse fra det institutionelle styringsforum og fra organet for sikkerhed og beskyttelse af privatlivets fred."

4.8. Bilaget - artikel 8

4.8.1. Artikel 8, punkt 3, udvides med et nyt afsnit med følgende ordlyd:

"3. Bestyrelsen har mulighed for at høre de to blandede rådgivende organer, der er oprettet i fællesskab med befordringsvirksomheden for GALILEO, dvs. det institutionelle forum, der er paritetisk sammensat og ledes af Kommissionen, og et organ for sikkerhed og beskyttelse af privatlivets fred, ligeledes paritetisk sammensat og med Kommissionen som formand. Disse organer kan afgive udtalelser om emner, som bestyrelsen forelægger dem. De har samme tidsbegrænsede levetid som fællesforetagendet og skal have 30 medlemmer, hvoraf 15 skal udpeges af fællesforetagendets bestyrelse og 15 af befordringsvirksomheden for GALILEO."

4.9. Samtidig oprettelse af en befordringsvirksomhed for GALILEO

4.9.1. ØSU anbefaler, at der udarbejdes et virksomhedsprospekt, som kan forelægges de private firmaer, der har underskrevet aftalememorandummet af marts 2001, med henblik på etableringen af befordringsvirksomheden for GALILEO, som også de offentlige myndigheder bør deltage i for at søsætte systemer til beregning og dokumentering af omkostninger og for at fastlægge et system for udbygning, udvikling, styrkelse og vedligeholdelse af GALILEO.

4.9.2. Virksomheden bør gradvist overgå fra fuldt offentligt eje til de private investorer, som ved processens afslutning bør have det fulde økonomiske ansvar for virksomheden, mens kontrollen og det teknisk-politiske ansvar fortsat varetages af den offentlige sektor.

4.9.3. Befordringsvirksomheden for GALILEO skal deltage som ligeværdig partner i de to fælles rådgivende organer for fællesforetagendet og befordringsvirksomheden for GALILEO, dvs. det institutionelle styringsforum og organet for sikkerhed og beskyttelse af privatlivets fred, og skal på eget initiativ eller på foranledning af fællesforetagendet modtage udtalelser fra disse organer.

4.9.4. Befordringssvirksomheden for GALILEO bør desuden - ud over at deltage i fastlæggelsen af systemets tjenester og systemets udformning - have til opgave at deltage aktivt i informations-, kommunikations- og støttekampagnen omkring GALILEO-systemet frem til driftsfasen i 2008.

Bruxelles, den 28. november 2001.

Göke Frerichs

Formand for

Det Økonomiske og Sociale Udvalg

(1) EFT C 311 af 7.11.2001.

(2) EFT C 311 af 7.11.2001.

(3) EGNOS: europæisk forgænger for GALILEO - en jordbaseret infrastruktur til støtte for et satellitbaseret radionavigationssystem, som er afhængig af det amerikanske GSP og det russiske GLONASS og integrerer disse ved meget hurtigt at underrette brugeren om enhver form for funktionsfejl, som kan påvirke kvaliteten af det signal, der tilbagesendes fra de geostationære satelliter.

(4) GRID: distribueret system for computer-/multimedieforbindelser med "single-view", f.eks. UMTS-systemer.